สังคมข่าวหุ้น
*... ต่างชาติเริ่มขายแล้ว ...
8 มิ.ย. 2563

เกียรติก้อง ว่องไวยากร
*… ต่างชาติเริ่มขายแล้ว …
*… FTSE ปรับลดน้ำหนักลงทุนหุ้นไทย จาก 3.0497% สู่ 2.9809% คิดเป็นเม็ดเงินขายรวม 90-100 ล้านเหรียญฯ มีผลราคาปิดวันที่ 19 มิ.ย. ขณะที่ UBS จากสวิตเซอร์แลนด์ มองเม็ดเงินไหลเข้าภูมิภาคเอเชีย เนื่องจากเป็นภูมิภาคเดียวที่กำไรจากการลงทุนจะเติบโต ทำให้ช่วงนี้แบงก์ชาติต้องจับตาเป็นพิเศษ และอาจมีมาตรการสกัดความร้อนแรงดังกล่าว กูรูจึงออกมาเตือนเป็นระยะ ๆ จุดขายอยู่บริเวณ 1,470-1,480 จุด ต้องระวังรอบนี้แค่เก็งกำไร ไม่ใช่ของจริง ที่ผ่านมาหมุนกลุ่มเล่นจนมาเริ่มใหม่ที่พลังงานและปิโตรฯ ส่วนกลุ่มแบงก์เริ่มมีแรงขายทำกำไรออกมา วานนี้ต่างชาติ-สถาบันถล่มขายทำกำไร แนวรับ 1,425 จุด แนวต้าน 1,455 จุด …
*… หุ้นกลุ่มพลังงาน-ปิโตร โดยเฉพาะ PTTEP, ESSO ที่ร้อนแรงมากวานนี้ หลังราคาน้ำมันดิบปรับตัวเพิ่มขึ้น 5-7% ในตลาดน้ำมัน จากกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส บรรลุข้อตกลงขยายเวลาปรับลดกำลังการผลิตน้ำมัน 9.7 ล้านบาร์เรล/วัน ออกไปจนถึงเดือน ก.ค. จากเดิมจะสิ้นสุดในเดือน มิ.ย.นี้ …
*… กองทุนลุยเก็บ BAM ราคายังแลกการ์ด ฝรั่งชอบ จับตาหุ้นกลุ่มบริหารหนี้ ทั้ง BAM, JMT และ CHAYO ได้ประโยชน์มากสุดในภาวะที่เศรษฐกิจชะลอตัวและมีภาระหนี้เสียสูง ประกอบกับแนวโน้มดอกเบี้ยทิศทางขาลง …
*… หุ้น บมจ.ไมเนอร์ อินเตอร์เนชั่นแนล (MINT) วิ่งรับคณะรัฐมนตรี (ครม.) ออกมาตรการกระตุ้นการท่องเที่ยววันนี้ ส่วน บมจ.โรงแรมเซ็นทรัลพลาซา (CENTEL) บมจ.ดิ เอราวัณ กรุ๊ป (ERW) บมจ.ท่าอากาศยานไทย (AOT) ก็มีลุ้นกับเขาด้วย …
*… ด้านเลขาก.ล.ต.เสนอเฮียกวงตั้งกองทุนใหม่ดูแลหุ้นกู้กลุ่มต่ำกว่าเกณฑ์น่าลงทุน หรือต่ำกว่า BBB- หลังจากมีบริษัทจดทะเบียนเรียกร้องเข้ามามาก จากก่อนหน้านี้ที่แบงก์ชาติได้ตั้งกองทุน BSF ดูแลหุ้นกู้ของบจ.ขนาดใหญ่ไปแล้ว ทำให้ขณะนี้ยังขาดการดูแลเฉพาะหุ้นกู้ต่ำเกณฑ์ท่านั้น แบบนี้ก็แสดงว่าหุ้นกู้ที่ออกมาของทุกบจ.จะได้รับการดูแล …
*… รฐา ทรงเมตตา หลังจากโชว์ผลงานเยี่ยม ดันกำไรเติบโตแรงในไตรมาส 1 ล่าสุด ACE หรือ บมจ.แอ๊บโซลูท คลีน เอ็นเนอร์จี้ จำกัด ได้รับคัดเลือกเข้าคำนวณดัชนีระดับสากล FTSE SET Index 2 กลุ่มรวด คือ FTSE SET Mid Cap Index และ FTSE SET Shariah Index ซึ่งคัดเลือกโดยองค์กรระดับโลกอย่าง FTSE Russell ร่วมกับตลาดหลักทรัพย์แห่งประเทศไทย ซึ่งเพิ่งประกาศรายชื่อหุ้นที่ได้รับคัดเลือกเข้าดัชนี FTSE SET Index Series รอลุ้นข่าวดี เตรียมเข้า SET 100 ในเดือนนี้อีก …
*… ธนะบุล มัทธุรนนท์ ประธานเจ้าหน้าที่บริหาร บมจ.ทีวี ไดเร็ค (TVD) ดึงพาร์ตเนอร์ต่างชาติที่มีความเชี่ยวชาญในธุรกิจโฮมช็อปปิ้งและอี-คอมเมิร์ซ คือบริษัท โมโม่ดอทคอม จำกัด หรือ Momo.com Inc. (MOMO) ซึ่งเป็นผู้นำธุรกิจโฮมช็อปปิ้งและอี-คอมเมิร์ซรายใหญ่ในประเทศไต้หวัน เป็นผู้ถือหุ้นรายใหม่เพื่อเพิ่มความแข็งแกร่งแก่ทีวี ไดเร็ค จากการแลกเปลี่ยนองค์ความรู้และเทคโนโลยี …
*… เพชรลดา พูลวรลักษณ์ กรรมการบริหาร บริษัท เมเจอร์ ดีเวลลอปเม้นท์ จำกัด (มหาชน) จัดแคมเปญคอนโดฯ ทำเลคุณภาพที่ดีที่สุด ห้ามพลาด “เมเจอร์ เปย์ หรือ เท” กับ 6 โครงการ อยู่ฟรีนานสุด 3 ปี หรือคนชอบเท รับส่วนลดสูงสุด 3 ล้านบาท พร้อมข้อเสนอสุดพิเศษตั้งแต่วันที่ 5 มิ.ย.-31 ก.ค. 2563 …
*… วันจักร์ บุรณศิริ ประธานผู้บริหารสายงานการเงินและสนับสนุนธุรกิจ บริษัท แสนสิริ จำกัด (มหาชน) หรือ SIRI เผยเตรียมขายหุ้นกู้ด้อยสิทธิที่มีลักษณะคล้ายทุนฯ เสนอขายให้แก่ผู้ลงทุนทั่วไป ไม่เกิน 3,000 ล้านบาท จองซื้อขั้นต่ำ 1 แสนบาท อัตราดอกเบี้ยในช่วง 5 ปีแรกเท่ากับ 8.50% ต่อปี จ่ายดอกเบี้ยทุก 3 เดือน ระหว่างวันที่ 22-25 มิถุนายน 2563 โดยอันดับความน่าเชื่อถือของบริษัทอยู่ที่ BBB+ และอันดับความน่าเชื่อถือของหุ้นกู้อยู่ที่ BBB-